LT Europos Sąjungos oficialusis leidinys C 150/11

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 150/11)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (EB) Nr. 1151/2012 (1) 51 straipsnį.

PARAIŠKA DĖL PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO

Paraiška dėl pakeitimo patvirtinimo pagal Reglamento (ES) Nr. 1151/2012 53 straipsnio 2 dalies pirmą pastraipą

„OLIVE DE NICE“

ES Nr. FR-PDO-0105-01277–17.11.2014

SKVN ( X ) SGN ( )

1. Pareiškėjų grupė ir teisėtas interesas

Syndicat interprofessionnel de l’olive de Nice

Box 58 MIN Fleurs 6 06296 Nice Cedex 3 PRANCŪZIJA Tel. +33 497257644 Faks. +33 493176404 E. paštas: aoc.olive@aocolivedenice.com

Profsąjunga Syndicat interprofessionnel de l’olive de Nice yra sudaryta iš „Olive de Nice“ gamintojų ir perdirbėjų ir turi teisėtą interesą teikti pakeitimo paraišką.

2. Valstybė narė arba trečioji šalis

Prancūzija

3. Keičiamos produkto specifikacijos dalys

—

☐

—

☒

—

☒

—

☒

—

☒

—

☐

—

☒

—

☒

4. Pakeitimo (-ų) rūšis

—

☒

—

☐

5. Pakeitimas (-ai)

Produkto aprašymas

Peržiūrėtas ir papildytas Nicos valgomųjų alyvuogių ir alyvuogių pastos aprašymas. Padaryti šių nuostatų pakeitimai:

Valgomosios alyvuogės:

— gerokai padidinamas alyvuogių dydis: 100 g anksčiau buvo nuo 50 iki 70 vaisių, o dabar – nuo 40 iki 70 vaisių. Alyvuogių dydis gerokai padidintas atsižvelgus į gamintojų profesionalizaciją, drėkinimo srities pažangą ir tikslingesnį tręšimą. Tačiau toks nedidelis dydžio pakeitimas neturi įtakos Nicos valgomųjų alyvuogių mažumui, jas skiriančiam nuo kitų veislių valgomųjų alyvuogių,

— patikslinama spalva: įvairiuose dokumentuose, perduotuose teikiant paraišką šias alyvuoges užregistruoti kaip SKVN, be jokio skirtumo naudoti tiek žodžių junginiai „nuo gelsvai žalios iki rudos“, tiek apibūdinimas „nuo geltonai žalios iki rudos spalvos“. Siekiant tikslumo, siūloma suvienodinti terminus ir pasirinkti apibūdinimą „nuo gelsvai žalios iki rudos spalvos“,

— patikslinamas alyvuogių „Olive de Nice“ paviršiui būdingas „lygumas“ ir kartumo šalinimo metodo nulemtas „ne per didelis sūrumas“,

— papildomas alyvuogių „Olive de Nice“ skleidžiamų aromatų aprašymas, nes joms apibūdinti nepakako „džiovintų vaisių“ aromatų – jos pasižymi ir cukatų, klafučio, seno vyno ar odos aromatais,

— nustatoma, kad alyvuogės privalo būti su daugiau ar mažiau kotelių: alyvuogės gali būti dar su koteliais arba koteliai gali laisvai plaukioti skystyje. Tai, kad šios alyvuogės yra su koteliais, jas skiria nuo kitų. Tai lemia šios alyvuogių veislės ypatumai (vaisiai kabo ant ilgų kotelių) ir alyvuogių rinkimo sistema – numušimas nuo medžių,

— siekiant geriau apibūdinti alyvuoges atsižvelgiant į (1987 m. peržiūrėtą) Valgomųjų alyvuogių kodekso standartą (CODEX STAN 66–1981), nurodoma, kad jos turi būti sveikos, nesutrintos, neįpjautos ir nearomatizuotos.

Alyvuogių pasta:

— patikslinama pastos spalva. Reikalavimas, kad alyvuogių pasta turi būti „būdingos raudonai violetinės spalvos, kuri turi būti nei žalia, nei pernelyg tamsi“, pakeičiamas reikalavimu, kad „jos spalvų gama – nuo rudos ir raudonai violetinės iki juodos“. Taip patikslinama atsižvelgiant į alyvuogių spalvų atspalvius. Dėl alyvuogių pastos paruošimo be priedų joje išlieka žaliavos savybės. Todėl pasta ne visada būna „raudonai violetinė“, ji gali turėti ir rudą arba juodą atspalvį,

— patikslinamas pastos tirštumas ir smulkumas. Pasta turi būti ne per tiršta ir vienalytė. Pastos „smulkumas“ vertinamas atliekant granuliometrinį matavimą: dalelės neturi viršyti 3,5 mm (koštuvo tinklelio akučių). Be to, nurodoma, kad gali būti šiek tiek odelių ir kotelių dalių,

— kaip ir valgomųjų alyvuogių atveju, papildomi alyvuogių pastos aromatai. Alyvuogių pasta pasižymi ne tik tokiais pat aromatais kaip ir valgomosios alyvuogės – cukatų, džiovintų vaisių, klafučio, seno vyno ir odos, bet ir pyragaičių, kepintos duonos bei vyšnių trauktinės. Aprašymą papildantys pyragaičių, kepintos duonos ir vyšnių trauktinės aromatai atsiskleidžia ne tik įpylus aliejaus „Huile d’olive de Nice“, bet ir, be abejonės, dėl paties perdirbimo,

— patikslinama, kad pasta turi būti „nei per sūri, nei per karti, niekada neturi būti rūgšti ir aromatizuota“, ir uždraudžiama ją aromatizuoti.

Geografinė vietovė

Buvo ištaisytos specifikacijoje nurodytų komunų, priklausančių kilmės vietos nuorodos geografinei vietovei, pavadinimų klaidos, tačiau šie pataisymai neturi įtakos gamybos geografinės vietovės riboms – jos išlieka nepakitusios.

Be to, patikslinti nuorodos geografinėje vietovėje turintys vykti etapai: „geografinėje vietovėje atliekamos visos operacijos, pradedant alyvuogių auginimu ir baigiant valgomųjų alyvuogių arba alyvuogių pastos paruošimu“.

Taip pat patikslintos sklypų identifikavimo taisyklės, kad jos derėtų su naujomis nacionalinėmis procedūromis.

Įrodymai, kad produktas yra kilęs iš geografinės vietovės

Atsižvelgiant į pasikeitusius nacionalinius įstatymus ir kitus teisės aktus, konsoliduota dalis „Įrodymai, kad produktas yra kilęs iš geografinės vietovės“: į ją įtrauktos su produktų deklaravimu ir su atsekamumo registrų tvarkymu bei gamybos sąlygų priežiūra susijusios prievolės.

Be to, ši dalis papildyta keliomis nuostatomis, susijusiomis su registrais ir deklaracijomis, skirtais produktų atsekamumui užtikrinti ir atitikties specifikacijos reikalavimams kontroliuoti.

Gamybos būdas

Veislė

Pateikiama „senųjų vietinių veislių“ apibrėžtis. Tai „iki 1956 m. šalnų užveistos veislės, kurioms priklauso daug gamybos vietovėje auginamų medžių“.

Sodinimo tankumas

Pakeitimo tikslas – atsižvelgti į alyvmedžių sodinimo terasose ypatumus, palyginti su sodinimo žemumose ypatumais, nes šios ant itin stačių šlaitų pasodintų alyvmedžių plantacijos sudaro didžiąją kilmės vietos nuorodos vietovės plantacijų dalį ir netgi yra vienas šios vietovės ypatumų. Sodinimas terasose netrukdo augti medžių šaknims ir neužstoja saulės šviesos, nes šlaitai statūs. Todėl siūloma, apskaičiuojant minimalų reikalaujamą atstumą tarp medžių, atsižvelgti į terasos aukštį ir tokiu atveju netaikyti reikalavimo, kad kiekvienam medžiui būtų paliktas bent 24 m2 plotas.

Patikslinamos nuostatos dėl minimalaus atstumo tarp medžių, pasodintų iki 2001 m. balandžio 27 d. (pirmojo dekreto dėl šių alyvuogių pripažinimo kaip SKVN paskelbimo datos): nustatoma, kad jis turi būti 4 metrai.

Tarpinės kultūros

Atsižvelgiant į vietinius papročius, soduose leidžiama vietomis sodinti vaismedžius (nes manoma, kad tai neturi įtakos galutinei produkto kokybei), jei jų skaičius neviršija 5 % sklypo medžių skaičiaus.

Drėkinimas

Siūloma nustatyti drėkinimo terminą ir taip pakeisti pradinę nuostatą, pagal kurią drėkinti leidžiama „iki spalvos pasikeitimo“, nes ši nuostata yra netiksli, be to, spalvos pasikeitimo data gali šiek tiek įvairuoti priklausomai nuo geografinės vietovės sektorių (pajūris ar sausuma), galinčių apsunkinti kontrolę.

Taigi nustatoma, kad šis terminas – lapkričio 1 d.

Derlius

Padidinamas didžiausias leidžiamas nuimti derlius: nuo 6 iki 10 t/ha. Šiuo metu derlių ima duoti jaunų alyvmedžių plantacijos: šių giraičių derlius siekia beveik 8–10 t/ha. Taip pat nemažai ilgaamžių alyvmedžių sodų: juose augančių medžių vainikai dideli, alyvuogių sunoksta daug. Derlių padeda didinti ir gamintojų profesionalizacija bei sklypų atnaujinimas.

Be to, siekiant išvengti skirtingo interpretavimo, patikslintas derliaus apskaičiavimo būdas. Nurodoma, kad derlius apskaičiuojamas pagal nuimtų alyvuogių kiekį (o ne pagal visą medžio alyvuogių kiekį, į kurį įeina ir ant žemės nukritusios, bet nerenkamos alyvuogės, kurioms nesuteikiama saugomos kilmės vietos nuoroda).

Siekiant užtikrinti tinkamą naudojamų alyvuogių kokybę, patikslinamas alyvmedžių amžius, nuo kurio pradedamas imti derlius (jie turi būti ne jaunesni kaip penkerių metų).

Derliaus pradžia

Anksčiau derliaus pradžios data būdavo nustatoma prefekto dekretu, remiantis kompetentingų institucijų tarnybų pasiūlymu.

Atsižvelgiant į administracinių procedūrų paprastinimą nacionaliniu lygmeniu, siūloma, kad ši data būtų nustatoma INAO direktoriaus sprendimu, remiantis pagrįstu pareiškėjų grupės pasiūlymu.

Derliaus nuėmimas

Žodžiai „numušimas mechaninėmis pagalbinėmis priemonėmis“ pakeičiami žodžiais „numušimas mechaniniais būdais“. Toks formuluotės pakeitimas neturi įtakos įvairiems patvirtintiems SKVN „Olive de Nice“ derliaus nuėmimo metodams.

Surinktų alyvuogių laikymo metodas

Siekiant išlaikyti kuo geresnę valgomųjų alyvuogių žaliavos kokybę, siūloma panaikinti galimybę po derliaus alyvuoges laikyti didelės talpos dėžėse (alyvuogės gali įkaisti ir susitrinti). Leidžiama naudoti tik dėžes su angomis.

Paruošimo sąlygos

Šioje specifikacijos redakcijoje aiškiau nurodomi vienas po kito einantys valgomųjų alyvuogių ir alyvuogių pastos paruošimo etapai: pirmiausia gaminamos konditerinės alyvuogės, paskui iš konditerinių alyvuogių paruošiamos valgomosios alyvuogės arba alyvuogių pasta.

Alyvuogių merkimas į sūrymą ir rūšiavimas

Siūloma panaikinti prievolę prieš sūdant alyvuoges nuplauti. Alyvuogių plauti nėra būtina, nes ant tinklelių surenkamos švarios alyvuogės, be to, remiantis tam tikrais tyrimais, plovimas gali sukelti vadinamąją Alambrado ligą, kuri puola sūryme konservuojamas alyvuoges.

Taip pat siūloma alyvuogių rūšiavimo operaciją nukelti po merkimo į sūrymą etapo, prieš pat jų naudojimą ruošiant valgomąsias alyvuoges arba pastą. Nors seniau surinktos alyvuogės būdavo rūšiuojamos dar tą patį vakarą, dabar taip nebedaroma. Dėl derliaus nuėmimo mechanizavimo per dieną nuimamas daug didesnis alyvuogių kiekis, todėl šis ilgas darbo etapas nukeliamas po derliaus, kai laikotarpis ramesnis.

Be to, kadangi tai, kad alyvuogių pastai naudojamos alyvuogės yra lygaus paviršiaus, sveikos, nesutrintos ir nesugrūstos, neturi įtakos galutinei produkto kokybei, siūloma panaikinti reikalavimą, kad alyvuogių pastai gaminti skirtos alyvuogės būtų rūšiuojamos.

Be to, įtraukiama specifikacijoje neminėta, bet visada vykdyta išankstinė alyvuogių lapų nuskabymo operacija. Siekiant išlaikyti pradinę naudojamų alyvuogių kokybę, nustatomas ne ilgesnis kaip 24 valandų terminas, per kurį po derliaus alyvuogės turi būti pamerkiamos į sūrymą. Siekiant to paties tikslo, nustatomi alyvuogių, iš kurių paruošiamos valgomosios alyvuogės arba alyvuogių pasta, kokybės reikalavimai: alyvuogės turi būti „nesugedusios, t. y. nepažeistos vabzdžių ir nepaliestos ligų. Tačiau leidžiama naudoti 5 % alyvuogių, kurios yra pažeistos vabzdžių ir paliestos ligų, išskyrus sukirmijusias alyvuoges, kurias naudoti visiškai draudžiama“.

Alyvuogių pastos paruošimas

Kadangi reikia užtikrinti tinkamą pastos tirštumą ir skonį, padidinama procentinė dalis alyvuogių aliejaus „Huile d’olive de Nice“, naudojamo, kad pasta būtų vienalytė: nuo ne daugiau kaip 7 % iki ne daugiau kaip 12 %.

Ženklinimas etiketėmis

Su nuoroda susiję įrašai etiketėje buvo suderinti su Reglamento (ES) Nr. 1151/2012 nuostatomis.

Nustatyta, kad alyvuogių pastos etiketėje, be kilmės vietos nuorodos pavadinimo, privalo būti įrašas „alyvuogių pasta“. Be to, nustatyta, kad produktų su kilmės vietos nuoroda „Olive de Nice“ etiketėse privalo būti Europos Sąjungos SKVN simbolis ir įrašas „saugoma kilmės vietos nuoroda“ arba „SKVN“.

Kita

Atsižvelgiant į pasikeitusius nacionalinius įstatymus ir kitus teisės aktus, dalis „Nacionaliniai reikalavimai“ sudaryta kaip lentelė, kurioje nurodyti pagrindiniai kontroliuotini dalykai, jų standartinės vertės ir vertinimo metodas.

BENDRASIS DOKUMENTAS

„OLIVE DE NICE“

ES Nr. FR-PDO-0105-01277–17.11.2014

SKVN ( X ) SGN ( )

1. Pavadinimas

„Olive de Nice“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, aprašymas

Kilmės vietos nuoroda „Olive de Nice“ žymimos tik veislės Cailletier valgomosios alyvuogės ir alyvuogių pasta.

Valgomosios alyvuogės „Olive de Nice“ yra mažos (100 g – mažiausiai 40 ir daugiausiai 70 vaisių), spalvų atspalviai – nuo gelsvai žalios iki rudos spalvos arba nuo raudonai violetinės iki juodai violetinės spalvos. Odelė lygi, minkštimas standus, lengvai atsiskiriantis nuo kauliukų. Alyvuogių kartumas nedidelis, jos niekada nebūna rūgščios ar per sūrios. Būdingi cukatų (slyvų, vyšnių), klafučio, džiovintų vaisių, seno vyno ir odos aromatai.

Jos yra sveikos, nesutrintos, neįpjautos ir nearomatizuotos. Alyvuogėms būdinga ir tai, kad jos būna su daugiau ar mažiau kotelių: jie gali būti dar nenuskabyti arba laisvai plaukioti skystyje.

Pastai „Olive de Nice“ būdingi cukatų (slyvų, vyšnių), klafučio, pyragaičių, kepintos duonos, džiovintų vaisių, seno vyno, vyšnių trauktinės ir odos aromatai. Spalvų gama – nuo rudos ir raudonai violetinės iki juodos. Tekstūra – vienalytė, ne per tiršta. Tačiau gali būti šiek tiek odelių ir kotelių dalių. Pasta nėra nei per stambi (ji pereina per koštuvo tinklelį, kurio akutės neviršija 3,5 mm), nei per sūri ar per karti ir niekada nebūna rūgšti. Aromatizuoti draudžiama.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Nustatytoje geografinėje vietovėje turi būti atliekamos visos operacijos, pradedant alyvuogių auginimu ir baigiant valgomųjų alyvuogių arba alyvuogių pastos paruošimu.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo etiketėmis taisyklės

Be maisto produktų ženklinimo etiketėmis ir pateikimo teisės aktuose nustatytų privalomų įrašų, saugomos kilmės vietos nuoroda „Olive de Nice“ žymimų alyvuogių etiketėse turi būti tokie įrašai:

— saugomos kilmės vietos nuorodos pavadinimas „Olive de Nice“, alyvuogių pastos etiketėje – įrašas „alyvuogių pasta“ ir įrašas „saugoma kilmės vietos nuoroda“ arba „SKVN“. Šie įrašai turi būti pateikiami tame pačiame regėjimo lauke. Jų šriftas turi būti aiškus, įskaitomas, nenutrinamas ir pakankamai didelis, kad šie įrašai aiškiai išsiskirtų visų kitų informacinių įrašų ir piešinių fone, kuriame yra atspausdinti;

— Europos Sąjungos SKVN simbolis.

4. Glaustas geografinės vietovės apibūdinimas

Alyvuogių ir jų pastos, kurias galima žymėti kilmės vietos nuoroda „Olive de Nice“, geografinė vietovė yra šiose Pajūrio Alpių departamento komunose:

— Aiglun, Antibes, Biot, Bouyon, Cannes, Clans, Conségude, Les Ferres, Malaussène, Mandelieu-la-Napoule, Massoins, Nice, Roquestéron-Grasse, La Tour, Tournefort, Vallauris, Villars-sur-Var,

— šių kantonų komunose: Le Bar-sur-Loup (išskyrus Caussols ir Courmes komunas), Breil-sur-Roya, Cagnes-sur-Mer-Centre, Cagnes-sur-Mer-Ouest, Le Cannet, Carros, Contes, L’Escarène, Grasse-Nord, Grasse-Sud, Lantosque, Levens, Menton-Est, Menton-Ouest (išskyrus Roquebrune-Cap-Martin komuną), Mougins, Nice 13e Canton, Roquebillière (išskyrus Belvédère komuną), Roquesteron, Saint-Laurent-du-Var-Cagnes-sur-Mer-Est, Saint-Vallier-de-Thiey (išskyrus Escragnolles ir Saint-Vallier-de-Thiey komunas), Sospel (išskyrus Moulinet komuną), Vence, Villefranche-sur-Mer (išskyrus Cap-d’Ail ir Saint-Jean-Cap-Ferrat komunas).

5. Ryšys su geografine vietove

5.1. Geografinės vietovės ypatumai

Ši geografinė vietovė priklauso teritorijai, kuriai būdingos alyvmedžių giraičių sodinimo tradicijos, čia yra perdirbimo įmonių, o gamta (paviršius, dirvožemis ir klimatas) pasižymi savitumu.

Nicos alyvmedžių giraitės auga regiono, kuriame kalnai remiasi į jūrą ir susilieja su ja, viduryje. Didžiausias vandentakis – Varo upė su intakų Vezubijaus, Tinė ir Esterono slėniais. Alyvmedžių auginimo tradicija įsitvirtino žemupyje, kur šių slėnių šlaitai ne tokie statūs kaip aukštupyje. Alyvmedžių giraitės sodinamos aukštai ant kalvų, šalia pakrantės nusidriekusiose plynaukštėse ir ant šlaitų, kur neretai įrengiamos terasos. Dirvožemis, itin palankus alyvmedžiams auginti, yra koliuvinis ir gausus nuo šalčio suskilusių klintinių uolienų arba klinčių su mergeliu nuolaužų, kurių tekstūra – dumblinga ir molinga.

Alyvmedžių auginimo vietovę veikia Viduržemio jūros tipo klimatas, kartais sumišęs su kalnų klimatu. Oras švelnus (žiemą – nuo 4 iki 11 °C), kritulių daug (800–1 100 mm), saulės šviesos netrūksta (2 760 val. per metus). Didelių šalnų pajūryje nebūna, o sausumoje, žemesniame nei 750 m aukštyje, būna retai. Dėl tokio klimato, kuriam būdingi nestiprūs vėjai, veislė Cailletier, kurios medžiai aukšti, su ilgomis žemyn svyrančiomis šakomis, bėgant amžiams įsitvirtino kaip pagrindinė Nicos alyvmedžių veislė.

Alyvmedžiai visada buvo viena dažniausiai Nicos grafystės (1526–1847 m. Savojos dinastijos valdų administracinio vieneto) ir Žydrojo Kranto gyventojų augintų kultūrų. Paprastai derlius nuimamas nuo lapkričio iki balandžio: intensyviau dirbama sausį–kovą, kai renkamos spalvą keičiančios alyvuogės (ne mažiau kaip 50 % raudonai violetinių alyvuogių). Alyvuogės skinamos tiesiai nuo medžių nenaudojant cheminių vaisių atskyrimo nuo kotelių priemonių arba numušamos tradiciniais arba mechaniniais būdais.

Alyvuogės „Olive de Nice“ tradiciškai naudojamos gaminant garsiąsias Nicos salotas. Salotos gaminamos pagal tradicinį Nicos regiono metodą, naudojant vadinamąsias konditerines alyvuoges: šios paruošiamos, bent tris mėnesius prieš pardavimą alyvuoges išmirkant natrio chlorido sūryme, į kurį, be druskos, nededama kitų priedų.

Alyvuogių pastai tiesiogiai naudojamos sūryme išmirkytos alyvuogės. Pasta gaminama tiesiog išdžiovinant ir nudruskinant alyvuoges, pašalinant kauliukus centrifuga ir homogenizuojant pastą įpylus kilmės vietos nuorodos alyvuogių aliejaus „Huile d’olive de Nice“, kurio dalis negali viršyti 12 % pastos masės.

5.2. Produkto ypatumai

Valgomosios alyvuogės „Olive de Nice“ yra mažos (100 g – nuo 40 iki 70 vaisių), sveikos, nesutrintos, neįpjautos ir nearomatizuotos, spalvų atspalviai – nuo gelsvai žalios iki rudos spalvos arba nuo raudonai violetinės iki juodai violetinės spalvos. Odelė lygi, kauliukai dideli, minkštimas standus, lengvai atsiskiriantis nuo kauliukų. Alyvuogėms taip pat būdingas nedidelis kartumas ir nerūgštumas. Aromatai primena cukatų (slyvų, vyšnių), klafučio, džiovintų vaisių, seno vyno ir odos kvapus. Būdinga tai, kad alyvuogės dar būna su koteliais arba koteliai laisvai plaukioja skystyje. Valgomosios alyvuogės „Olive de Nice“ gaminamos tik iš veislės Cailletier alyvuogių. Alyvuogių pastai būdingi cukatų (slyvų, vyšnių), klafučio, pyragaičių, kepintos duonos, džiovintų vaisių, seno vyno, vyšnių trauktinės ir odos aromatai. Kaip ir valgomųjų alyvuogių, jos spalvų gama – nuo rudos ir raudonai violetinės iki juodos. Tekstūra – vienalytė, ne per tiršta. Pasta vertinama už skonį: ji nei per sūri, nei per karti ir niekada nebūna rūgšti.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Nicos alyvmedžių giraičių peizažą ir alyvuogių „Olive de Nice“ ypatybes lėmė geografinės vietovės savybės. Pajūrio Alpėse dėl geografinės padėties (paskutiniai Alpių grandinės kalnai remiasi į jūrą) žemės ūkio paskirties plotų nedaug. Ariamosios žemės mažai, alyvmedžiai sodinami terasose. Nicos alyvmedžių giraičių peizažui būdingi statūs šlaitai, ant kurių statomos bemūrės akmenų sienos, sulaikančios žemę ir apsaugančios ją nuo erozijos. Kai kuriuose skurdžios žemės sklypuose alyvmedžių auginimas – vienintelė alternatyva, kad žemė nebūtų apleista.

Geografinei vietovei būdingas Viduržemio jūros klimatas – silpnas vėjas ir retos šalnos, daug saulės šviesos ir gausūs pavasario bei rudens lietūs – palankus alyvmedžiams auginti (iki 700 m aukščio).

Prie šių savitų sąlygų puikiai prisitaikiusi veislė Cailletier, kurios alyvmedžiai sudaro 95 % visų geografinės vietovės alyvmedžių. Tai, kad klimatas švelnus, o sodai dažniausia sodinami pajūrio ir kalnų terasose, sudaro sąlygas nuimti derlių nuo lapkričio iki balandžio, alyvuogėms pradėjus keisti spalvą. Be to, dėl veislės savybių (medžiai aukšti, su žemyn svyrančiomis šakomis) ir papročio surinkti alyvuoges per vieną kartą alyvuogių spalva nebūna vienoda, nes skiriasi medžių šakoms tenkantis saulės šviesos kiekis. Todėl surinktos alyvuogės būna nuo gelsvai žalios iki rudos spalvos ir nuo raudonai violetinės iki juodai violetinės spalvos.

Šios veislės alyvuogės mažos, su dideliais kauliukais ir standaus minkštimo. Dėl šios priežasties minkštimo nedaug, todėl jas puikiai tinka sūdyti natrio chlorido sūryme – tai lėtas procesas, kurio metu pamažu pašalinamas kartumas. Taip alyvuogės tradiciškai paruošiamos Nicos regione. Paruoštas sūrymas, į kurį, be druskos, nededama kitų priedų, išlaiko žaliavos savybes ir dėl to valgomosios alyvuogės pasižymi aliejui „Huile d’olive de Nice“ būdingais džiovintų vaisių aromatais. Dėl tokio paruošimo būdo alyvuogės pamažu netenka didžiosios kartumo dalies ir įmirksta. Tada atsiskleidžia kiti aromatai, kaip antai cukatų, pyragaičių ar seno vyno, ir alyvuogių paviršius išlieka lygus. Tai, kad alyvuogės dar būna su koteliais arba koteliai laisvai plaukioja skystyje, lemia šios alyvuogių veislės ypatumai (vaisiai kabo ant ilgų kotelių) ir alyvuogių rinkimo sistema (kai taikoma) – numušimas nuo medžių.

Be to, alyvuogių pasta paruošiama paprastai, todėl tai originalus, natūralus produktas be priedų, kuris išlaiko žaliavos savybes ir skleidžia valgomosioms alyvuogėms būdingus aromatus. Tai, kad pilama šiek tiek aliejaus „Huile d’olive de Nice“, prisideda prie pastai būdingos vienalytės ir tirštos tekstūros.

Geras alyvuogių „Olive de Nice“ vardas gerokai peržengia šio regiono ir tradicinės jo vartojimo, neatsiejamo nuo Viduržemio jūros virtuvės, zonos ribas. Jos visų pirma parduodamos Paryžiuje ir jo regione, taip pat įvairiose šalyse: Jungtinėse Valstijose, Didžiojoje Britanijoje, Vokietijoje ir Šiaurės Europos šalyse.

Nuoroda į paskelbtą specifikaciją

(Šio reglamento (2) 6 straipsnio 1 dalies antra pastraipa)

https://info.agriculture.gouv.fr/gedei/site/bo-agri/document_administratif-41f32a74-4491-4034-a352-eb0a9979554c/telechargement

(1) OL L 343, 2012 12 14, p. 1.

(2) Žr. 1 išnašą.